鍾詠淵

鍾詠淵，係一個催眠師同香港親中派政治人。

經歷同爭議 
佢喺2010年創立香港催眠治療中心，標榜只需要催眠治療就可以根治所有情緒問題，滿意率有85%以上，之後接受過唔少傳媒訪問，又創立咗自己介紹催眠嘅YouTube頻道，又喺唔同宗教嘅經文典籍抽取部分內容，自行創立「神能五步曲」。

不過，鍾詠淵曾經涉及唔少爭議，包括被指喺催眠服務上性騷擾病人同埋欺騙網友金錢。政治方面，有啲人會將鍾詠淵當作親中派人士。喺2011年參選區選嘅時候，佢喺一啲選舉論壇亦當時代表民主派嘅馮檢基作為主要批評對象，喺香港研究協會發布嘅2015區議員選舉票站調查入面，就提到2011年區選投俾佢嘅人，有一半嘅人去到2015年都會支持親中派工聯會嘅陳穎欣。而喺2021年，學術期刊Information Systems Frontiers就發表咗一篇討論假新聞同社會兩極化關係嘅文章，當中提到有親中派人士會以粗口侮辱，人身攻擊甚至封鎖政治意見不同者，就攞咗鍾詠淵做例子，當中就提及鍾詠淵分享咗屈穎妍發布嘅一啲假新聞同埋攻擊持唔同政見嘅網民。

因為佢嘅政治立場，所以佢開辦嘅香港催眠治療中心亦被一啲黃色經濟圈支持者視為藍店。

網上集資被指欺騙網友 
2009年，鍾詠淵喺facebook發起Project-O計劃，號召網民集資做生意，一年之間喺35名網民身上集資43萬元開設樓上咖啡室，但咖啡室運作有分岐，喺兩年後結業。之後佢再以相同方式集資開設台式餐廳，但亦執笠收場，有網民質疑由始至終係騙局，不過佢否認指控。

香港區議會選舉涉嫌賄選 
鍾詠淵曾經參與2011年香港區議會選舉，挑戰當時屬於民主派民協嘅馮檢基。佢喺選舉論壇期間不時以馮檢基作為批評對象，不過佢喺選舉工程期間，有意按得票向選舉助理派花紅，俾網民向廉署投訴，隨後鍾詠淵放棄呢個決定。佢最終以75票落選。

催眠服務涉嫌性騷擾等爭議 
之後佢轉型做催眠師，聲稱能用催眠為人處理任何疑難，喺2012年佢但就被踢爆佢以性治療作招徠，甚至要求病患自摸同捉手指以達致性高潮，港大心理學家兼資深催眠師梁錦堂直斥佢咁做等同叫人自慰，平機會亦批評，佢嘅做法可構成性騷擾。另外，佢亦喺個人社交網站入面話自己係耶穌，又大講咸濕IQ題同侮辱一啲客人。鍾詠淵之後曾經上載短片，點名反駁負責採訪嘅片蘋果日報記者李凱琳同韓耀庭，話佢哋斷章取義，又攻擊有關女記者話佢性冷感。佢又開設咗Facebook Page，向外宣傳自己無辜。

然後，去到2013年，佢喺網上賣廣告聲稱可醫治愛滋病，四個月電療收費29萬元，更聲稱唔成功唔收費。有感染者上門了解嘅時候，佢建議感染者停止進行緊嘅雞尾酒療法。慈善組織關懷愛滋批評佢誤導同罔顧感染者生命。

外部連結 

香港催眠治療中心 Facebook Page

香港人